შავი ზღვის საერთაშორისო უნივერსიტეტი
შავი ზღვის საერთაშორისო უნივერსიტეტი (ინგლ. International Black Sea University; ასევე: IBSU) 1995 წლიდან ეწევა სასწავლო და სამეცნიერო საქმიანობას. უნივერსიტეტი არის პირველი ინგლისურენოვანი საგანმანათლებლო დაწესებულება, რომელიც სწავლების სამივე საფეხურზე ახორციელებს საგანმანათლებლო პროგრამებს, როგორც ინგლისურ, ისე ქართულ ენებზე. უნივერსიტეტში მოქმედებს 39 აკრედიტებული საგანმანათლებლო პროგრამა. სწავლის მაღალ დონეს ადგილობრივი და მსოფლიოს სხვადასხვა ქვეყნიდან მოწვეული 200-ზე მეტი პროფესორ - მასწავლებელი უზრუნველყოფს. შავი ზღვის საერთაშორისო უნივერსიტეტი სტუდენტებს უამრავ შესაძლებლობას სთავაზობს. ხარისხიანი განათლების გარდა, სტუდენტებს შესაძლებლობა აქვთ დაესწრონ მრავალფეროვან საჯარო ლექციებს, სხვადასხვა დარგის ექსპერტებთან დისკუსიებს, მონაწილეობა მიიღონ ადგილობრივ თუ საერთაშორისო კონფერენციებში, იმიტირებულ სასამართლო პროცესებში, ისარგებლონ ბიბლიოთეკაში არსებული 25000-ზე მეტი წიგნით და მუდმივად განახლებადი ელექტრონული ლიტერატურით. უნივერსიტეტში მუშაობს 20-ზე მეტი განსხვავებული მიმართულების სტუდენტური კლუბი, სპორტის სხვადასხვა სახეობაში ტარდება ჩემპიონატები. სტუდენტებს აქვთ სპორტდარბაზში, კალათბურთის მოედანზე, ღია და დახურულ სტადიონებზე ვარჯიშის შესაძლებლობა, ექსკურსიები, პიკნიკები, ლაშქრობები და სხვა კლასგარეშე აქტივობები.